Document ID: 32014D0132

KOMISIJOS ĮGYVENDINIMO SPRENDIMAS
2014 m. kovo 11 d.
kuriuo nustatomi antrojo ataskaitinio laikotarpio (2015-2019 m.) visos Sąjungos oro eismo valdymo tinklo tiksliniai veiklos rodikliai ir įspėjamosios ribos
(Tekstas svarbus EEE)
(2014/132/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 549/2004, nustatantį bendro Europos dangaus sukūrimo pagrindą (pagrindų reglamentą) (1), ypač į jo 11 straipsnio 3 dalies a punktą,
kadangi:
(1)
Reglamente (EB) Nr. 549/2004 reikalaujama, kad būtų nustatytas oro navigacijos paslaugų ir tinklo funkcijų vykdymo veiklos rezultatų planas. Konkrečiai jame reikalaujama, kad Komisija priimtų visos Sąjungos tikslinius veiklos rodiklius saugos, aplinkos, pajėgumo ir ekonominio efektyvumo pagrindinėse veiklos srityse. Papildomos taisyklės dėl šių tikslinių rodiklių nustatytos Komisijos įgyvendinimo reglamentu (ES) Nr. 390/2013 (2);
(2)
dabar reikėtų nustatyti antrojo ataskaitinio laikotarpio, apimančio 2015-2019 kalendorinius metus, visos Sąjungos tikslinius veiklos rodiklius;
(3)
pagal Reglamento (EB) Nr. 549/2004 11 straipsnio 2 dalį ir Komisijos reglamento (ES) Nr. 691/2010 (3) 3 straipsnį 2010 m. liepos 29 d. Komisija paskyrė veiklos rezultatų vertinimo įstaigą, kuri padės jai įgyvendinti veiklos rezultatų planą ir visų pirma nustatyti visos Sąjungos tikslinius veiklos rodiklius;
(4)
kad būtų lengviau priimti antrojo ataskaitinio laikotarpio visos Sąjungos tikslinius veiklos rodiklius, veiklos rezultatų vertinimo įstaiga, padedama Komisijos, konsultavosi su visomis Reglamento (EB) Nr. 549/2004 10 straipsnio 3 dalyje išvardytomis suinteresuotosiomis šalimis dėl visos Sąjungos tikslinių veiklos rodiklių nustatymo metodo, procesų ir orientacinių ribų, kuriose jie turėtų būti nustatyti. Šios konsultacijos su suinteresuotosiomis šalimis vyko 2013 m. sausio 25 d. - liepos 3 d. Jose dalyvavo Komisijos sprendimu 98/500/EB (4) įsteigtas sektorių dialogo komitetas, o visos Europos darbuotojams atstovaujančios civilinės aviacijos sektoriaus profesinės organizacijos turėjo galimybę pateikti savo pastabas;
(5)
atsižvelgdama į konsultacijų su suinteresuotosiomis šalimis rezultatus, veiklos rezultatų vertinimo įstaiga pasiūlė visos Sąjungos tikslinius veiklos rodiklius ir 2013 m. rugsėjo 27 d. ataskaitoje pateikė juos Komisijai. Ataskaitoje išdėstytos prielaidos, pagrindžiami siūlomi tiksliniai rodikliai ir nurodoma oro navigacijos paslaugų teikėjų arba funkcinių oro erdvės blokų, kurių veiklos ir ekonominė aplinka yra panašios, grupių sudėtis;
(6)
šiame sprendime pateikti visos Sąjungos tiksliniai veiklos rodikliai atitinka Reglamento (EB) Nr. 549/2004 ir Įgyvendinimo reglamento (ES) Nr. 390/2013 reikalavimus. Juos parengti padėjo veiklos rezultatų vertinimo įstaiga. Atsižvelgta į konsultacijas su suinteresuotosiomis šalimis, Europos Parlamento ir Tarybos reglamento (EB) Nr. 551/2004 (5) 6 straipsniu ir Komisijos reglamento (ES) Nr. 677/2011 (6) 3 straipsniu įsteigto tinklo valdytojo, Europos aviacijos saugos agentūros (EASA) ir nacionalinių priežiūros institucijų nuomones. Tiksliniai rodikliai grindžiami Komisijos ir veiklos rezultatų vertinimo įstaigos 2013 m. gruodžio 17 d. turėta informacija;
(7)
visos Sąjungos tiksliniai veiklos rodikliai grindžiami valstybių narių, Norvegijos ir Šveicarijos duomenimis;
(8)
šiuo sprendimu nustatomi visos Sąjungos tiksliniai veiklos rodikliai saugos pagrindinėje veiklos srityje parengti bendradarbiaujant su EASA. Priimdama tinkamas atitikties užtikrinimo priemones ir gaires pagal Įgyvendinimo reglamentą (ES) Nr. 390/2013, EASA turi išsamiau paaiškinti rizikos analizės priemonės kategorijų apibrėžtis, visų pirma C kategorijos apibrėžtį (gebėjimas teikti saugias, bet prastesnes OEV paslaugas), siekiant užtikrinti, kad visos Sąjungos tiksliniai veiklos rodikliai saugos pagrindinėje veiklos srityje būtų taikomi suderintai. Siekiant užtikrinti derėjimą su svarbiausiais saugos tikslais, su EASA konsultuotasi ir dėl visos Sąjungos tikslinių veiklos rodiklių kitose pagrindinėse veiklos srityse;
(9)
visos Sąjungos tiksliniai veiklos rodikliai aplinkos pagrindinėje veiklos srityje turi būti nustatyti pagal veiklos rezultatų vertinimo įstaigos apskaičiuotą bazinį veiklos rezultatų lygį, pasiektą 2012 m., būtent 3,17 % vidutinį faktinės trajektorijos horizontalaus maršrutinio skrydžio veiksmingumą ir 5,15 % vidutinį paskutinio pateiktojo skrydžio plano trajektorijos horizontalaus maršrutinio skrydžio veiksmingumą;
(10)
kiekvienais ataskaitinio laikotarpio metais visos Sąjungos tikslinis veiklos rodiklis pajėgumo pagrindinėje veiklos srityje, matuojamas kaip vidutinis oro eismo srautų valdymo (ATFM) maršrutinis užlaikymas, turėtų atitikti visos Sąjungos 2014 m. tikslinį veiklos rodiklį, atsižvelgiant į antrojo ataskaitinio laikotarpio eismo prognozę;
(11)
visos Sąjungos tiksliniai veiklos rodikliai ekonominio efektyvumo pagrindinėje veiklos srityje kiekvienais ataskaitinio laikotarpio metais turėtų būti išreiškiami realiąja 2009 m. verte (EUR2009), kad, inter alia, būtų galima palyginti su ankstesnio ataskaitinio laikotarpio veiklos rezultatais;
(12)
geresnis ekonominis efektyvumas, kurį tikimasi pasiekti per antrąjį ataskaitinį laikotarpį, turėtų būti matuojamas pagal 2014 m. nustatytas 6,242 mln. EUR sąnaudas (7) (EUR2009 verte). Remiantis naujausiomis 2014 m. eismo prielaidomis (8), nustatytų vieneto sąnaudų bazinė vertė turėtų būti 58,09 EUR (EUR2009 verte). Todėl, nustatant ekonominio efektyvumo tikslinį rodiklį, reikėtų numatyti, kad per antrąjį ataskaitinį laikotarpį nustatytos vieneto sąnaudos mažės 3,3 % per metus. 58,09 EUR (EUR2009 verte) bazinė vertė yra didesnė už 2014 m. nustatytą 53,92 EUR (EUR2009 verte) visos Sąjungos tikslinį veiklos rodiklį, nes 2014 m. numatoma mažesnė nei iš pradžių Komisijos sprendime 2011/121/ES (9) numatytoji eismo apimtis;
(13)
antrojo ataskaitinio laikotarpio eismo prielaidos paimtos iš 2013 m. rugsėjo 30 d. paskelbtos STATFOR naujausios prognozės blogiausio atvejo scenarijaus, kuriame nurodytas 1,2 % vidutinis metinis eismo apimties augimas. Tačiau dėl ilgo prognozės laikotarpio (iki 2019 m. pabaigos) esama tam tikro neapibrėžtumo. Todėl Komisija, rengdama ataskaitą Įgyvendinimo reglamento (ES) Nr. 390/2013 18 straipsnio 4 dalyje nurodytam Bendro dangaus komitetui, iki 2016 m. turėtų peržiūrėti šias eismo prielaidas, atsižvelgdama į naujausią STATFOR prognozę. Remdamasi minėta peržiūra, Komisija pagal to reglamento 17 straipsnio 1 dalies a punktą gali nuspręsti prireikus persvarstyti 2017-2019 kalendorinių metų visos Sąjungos tikslinius veiklos rodiklius;
(14)
prognozuojama, kad orientacinės antrojo ataskaitinio laikotarpio nustatytos sąnaudos mažės vidutiniškai 2,1 % per metus;
(15)
be visos Sąjungos tikslinių veiklos rodiklių, turėtų būti nustatytos įspėjamosios ribos, kurias peržengus gali būti pradėtos taikyti Įgyvendinimo reglamente (ES) Nr. 390/2013 nurodytos įspėjimo priemonės;
(16)
pagal Įgyvendinimo reglamentą (ES) Nr. 390/2013 vietos tiksliniai rodikliai nebūtinai turi atitikti visos Sąjungos tikslinius veiklos rodiklius. Jie turėtų derėti su šiais visos Sąjungos tiksliniais veiklos rodikliais ir juos įgyvendinant turėtų būti tinkamai prisidedama prie šių rodiklių siekimo. Į šį suderinamumą ir tinkamą įnašą turėtų būti atsižvelgiama rengiant veiklos rezultatų planą, kuris pagal Įgyvendinimo reglamentą (ES) Nr. 390/2013 turi būti parengtas funkcinių oro erdvės blokų lygmeniu;
(17)
siekiant sudaryti palankesnes veiklos rezultatų planų rengimo pagal Įgyvendinimo reglamento (ES) Nr. 390/2013 II skyrių sąlygas, šis sprendimas turėtų įsigalioti jo paskelbimo dieną;
(18)
šiame sprendime nustatytos priemonės atitinka Bendro dangaus komiteto nuomonę,
PRIĖMĖ ŠĮ SPRENDIMĄ:
1 straipsnis
Visos Sąjungos tiksliniai veiklos rodikliai saugos pagrindinėje veiklos srityje
1. Nustatomi 2 ir 3 dalyse nurodyti antrojo ataskaitinio laikotarpio visos Sąjungos tiksliniai veiklos rodikliai saugos pagrindinėje veiklos srityje.
2. Įgyvendinimo reglamento (ES) Nr. 390/2013 I priedo 1 skirsnio 1.1 punkto a papunktyje nurodyto saugos valdymo veiksmingumo visos Sąjungos tiksliniai veiklos rodikliai:
a)
ne vėliau kaip 2019 m. gruodžio 31 d. nacionalinės priežiūros institucijos pasiekia visų valdymo tikslų („saugos politika ir tikslai“, „saugos rizikos valdymas“, „saugos užtikrinimas“, „saugos skatinimas“ ir „saugos kultūra“) bent C lygį (10);
b)
ne vėliau kaip 2019 m. gruodžio 31 d. oro navigacijos paslaugų teikėjai pasiekia valdymo tikslų „saugos politika ir tikslai“, „saugos rizikos valdymas“, „saugos užtikrinimas“ ir „saugos skatinimas“ bent D lygį ir valdymo tikslo „saugos kultūra“ bent C lygį.
3. Įgyvendinimo reglamento (ES) Nr. 390/2013 I priedo 1 skirsnio 1.1 punkto b papunktyje nurodyto pavojingumo klasifikacijos taikymo visos Sąjungos tiksliniai veiklos rodikliai:
a)
iki 2017 m. gruodžio 31 d. ir kiekvienais paskesniais metais iki antrojo ataskaitinio laikotarpio pabaigos valstybės narės, pasitelkdamos savo nacionalines priežiūros institucijas, užtikrina, kad būtų renkami duomenys ir EASA būtų pranešama apie „OEV bendrą“ pavojingumo lygį, nustatomą pagal rizikos analizės priemonės metodiką klasifikuojant bent 80 % per metus užregistruotų skirstymo minimumų pažeidimų ir įsibrovimų į kilimo ir tūpimo taką, t. y. priskiriant juos A (pavojingi incidentai), B (dideli incidentai) ir C (svarbūs incidentai) kategorijoms (11);
b)
ne vėliau kaip 2017 m. ir 2019 m. gruodžio 31 d. valstybės narės, pasitelkdamos savo nacionalines priežiūros institucijas, užtikrina, kad būtų renkami duomenys ir EASA būtų pranešama apie „OEV bendrą“ pavojingumo lygį, nustatomą pagal rizikos analizės priemonės metodiką klasifikuojant atitinkamai bent 80 % ir 100 % per metus užregistruotų su OEV susijusių incidentų, t. y. priskiriant juos AA (visiškas negalėjimas teikti saugias OEV paslaugas), A (esminis negalėjimas teikti saugias OEV paslaugas), B (dalinis negalėjimas teikti saugias OEV paslaugas) ir C (galėjimas teikti saugias, bet prastesnes OEV paslaugas) kategorijoms;
c)
ne vėliau kaip 2017 m. ir 2019 m. gruodžio 31 d. oro navigacijos paslaugų teikėjai nacionalinėms priežiūros institucijoms praneša apie „OEV žemėje“ pavojingumo lygį, nustatomą pagal rizikos analizės priemonės metodiką klasifikuojant atitinkamai bent 80 % ir 100 % per metus užregistruotų skirstymo minimumų pažeidimų ir įsibrovimas į kilimo ir tūpimo taką, t. y. priskiriant juos A (pavojingi incidentai), B (dideli incidentai) ir C (svarbūs incidentai) kategorijoms;
d)
ne vėliau kaip 2017 m. ir 2019 m. gruodžio 31 d. oro navigacijos paslaugų teikėjai nacionalinėms priežiūros institucijoms praneša apie „OEV žemėje“ pavojingumo lygį, nustatomą pagal rizikos analizės priemonės metodiką klasifikuojant atitinkamai bent 80 % ir 100 % per metus užregistruotų su OEV susijusių incidentų, t. y. priskiriant juos AA (visiškas negalėjimas teikti saugias OEV paslaugas), A (esminis negalėjimas teikti saugias OEV paslaugas), B (dalinis negalėjimas teikti saugias OEV paslaugas) ir C (galėjimas teikti saugias, bet prastesnes OEV paslaugas) kategorijoms.
2 straipsnis
Visos Sąjungos tiksliniai veiklos rodikliai aplinkos pagrindinėje veiklos srityje
Nustatomi šie antrojo ataskaitinio laikotarpio visos Sąjungos tiksliniai veiklos rodikliai aplinkos pagrindinėje veiklos srityje:
1.
bent 2,6 % vidutinis tikrosios trajektorijos horizontalaus maršrutinio skrydžio veiksmingumas, kaip apibrėžta Įgyvendinimo reglamento (ES) Nr. 390/2013 I priedo 1 skirsnio 2.1 punkto a papunktyje, 2019 m.;
2.
bent 4,1 % vidutinis paskutinio pateiktojo skrydžio plano trajektorijos horizontalaus maršrutinio skrydžio veiksmingumas, kaip apibrėžta Įgyvendinimo reglamento (ES) Nr. 390/2013 I priedo 1 skirsnio 2.1 punkto b papunktyje, 2019 m.
3 straipsnis
Visos Sąjungos tiksliniai veiklos rodikliai pajėgumo pagrindinėje veiklos srityje
Antrojo ataskaitinio laikotarpio visos Sąjungos tiksliniai veiklos rodikliai pajėgumo pagrindinėje veiklos srityje yra ne ilgesnis kaip 0,5 minutės vienam skrydžiui tenkantis oro eismo srautų valdymo (OESV) maršrutinis užlaikymas, kaip apibrėžta Įgyvendinimo reglamento (ES) Nr. 390/2013 I priedo 1 skirsnio 3.1 punkte, pasiektinas kiekvienais kalendoriniais metais.
4 straipsnis
Visos Sąjungos tiksliniai veiklos rodikliai ekonominio efektyvumo pagrindinėje veiklos srityje
Antrojo ataskaitinio laikotarpio visos Sąjungos tiksliniai veiklos rodikliai ekonominio efektyvumo pagrindinėje veiklos srityje yra šios vidutinės Sąjungos mastu nustatytos maršrutinių oro navigacijos paslaugų vieneto sąnaudos, kaip apibrėžta Įgyvendinimo reglamento (ES) Nr. 390/2013 I priedo 1 skirsnio 4.1 punkto a papunktyje, išreikštos realiąja EUR2009 verte: 2015 m. - 56,64 EUR, 2016 m. - 54,95 EUR, 2017 m. - 52,98 EUR, 2018 m. - 51,00 EUR, 2019 m. - 49,10 EUR.
5 straipsnis
Prielaidos
Šis sprendimas grindžiamas priede išdėstytomis prielaidomis.
6 straipsnis
Įspėjamosios ribos
1. Kai veiklos rezultatų vertinimo įstaigos užregistruota faktinė eismo apimtis tam tikrais kalendoriniais metais nukrypsta nuo priede pateiktų eismo prielaidų bent 10 %, gali būti pradėta taikyti Įgyvendinimo reglamento (ES) Nr. 390/2013 19 straipsnio 1 dalyje nurodyta Sąjungos masto įspėjimo priemonė.
2. Kai veiklos rezultatų vertinimo įstaigos užregistruota faktinė eismo apimtis tam tikrais kalendoriniais metais nukrypsta nuo Įgyvendinimo reglamento (ES) Nr. 390/2013 III skyriuje nurodytame atitinkamame veiklos rezultatų plane nustatytų eismo prognozių bent 10 %, gali būti pradėta taikyti Įgyvendinimo reglamento (ES) Nr. 390/2013 19 straipsnio 2 dalyje nurodyta vietos lygmens įspėjimo priemonė.
7 straipsnis
Įsigaliojimas
Šis sprendimas įsigalioja jo paskelbimo Europos Sąjungos oficialiajame leidinyje dieną.
Priimta Briuselyje 2014 m. kovo 11 d.

Labels: 8
4